Apple fortsætter lanceringskavalakaden: Ny MacBook Air med M5

Apple har virkelig sat turbo på lanceringerne i dag med både en ny MacBook Pro med M5 Pro/Max processor og en ny generation af Studio Display. Og så er der endda blevet plads til en ny udgave af MacBook Air også.

M5 giver MacBook Air et tydeligt løft

Den nye MacBook Air kommer med Apples M5-chip og får dermed et markant løft i ydelse sammenlignet med tidligere generationer. Ifølge Apple byder M5 på en hurtigere CPU og en opgraderet GPU med en Neural Accelerator i hver kerne, hvilket især skal give et løft til AI-baserede opgaver og krævende kreative workflows.

MacBook Air fås fortsat i 13 og 15 tommer og beholder det tynde og lette aluminiumsdesign uden blæser. Apple fremhæver, at den nye model kan håndtere alt fra daglige opgaver og studiebrug til mere tunge opgaver som billedbehandling, 3D-rendering og AI-arbejde direkte på enheden.

Dobbelt så meget lager som standard

En af de mest håndgribelige opgraderinger er lagerpladsen. MacBook Air med M5 leveres nu med 512 GB som standard, hvilket er en fordobling af minimumslageret sammenlignet med tidligere. Derudover kan den konfigureres med op til 4 TB.

Samtidig oplyser Apple, at den nye SSD er hurtigere end før – ca. dobbelt hastighed – hvilket skal kunne mærkes i praksis ved åbning af apps, håndtering af store filer og import af eksempelvis fotobiblioteker.

Hurtigere trådløs forbindelse

MacBook Air får også Apples nye N1-chip til trådløs kommunikation. Den understøtter både Wi-Fi 7 og Bluetooth 6, som ifølge Apple skal sikre bedre stabilitet og højere hastigheder på farten.

Derudover byder modellen på op til 18 timers batteritid, to Thunderbolt 4-porte, MagSafe-opladning og mulighed for at tilslutte op til to eksterne skærme. Det er meget lig det, forrige generation kunne byde på.

Liquid Retina og opgraderet kamera

Skærmen er en Liquid Retina på enten 13,6 eller 15,3 tommer med op til 500 nits lysstyrke og understøttelse af en milliard farver. Kameraet er et 12 MP Center Stage-kamera med Visning af skrivebord, og lydsiden håndteres af tre mikrofoner samt højttalere med understøttelse af rumlig lyd og Dolby Atmos.

Pris og tilgængelighed

Den nye MacBook Air med M5 kan forudbestilles fra 4. marts og lander i butikkerne den 11. marts. Priserne starter ved 9.999 kroner for 13-tommer-modellen og 11.999 kroner for 15-tommer-modellen.

Du kan læse mere om MacBook Air med M5 processor her.

Apple fortsætter lanceringskavalakaden: Ny MacBook Air med M5